**Dôvodová správa**

1. ***Všeobecná časť***

Návrh zákona, ktorým sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov predkladajú do Národnej rady Slovenskej republiky poslanci Národnej rady Slovenskej republiky za politickú stranu Kotlebovci – Ľudová strana Naše Slovensko – Rastislav Schlosár, Martin Beluský, Miroslav Urban a Peter Krupa.

**Cieľom legislatívneho návrhu je vytvoriť podmienky pre slobodné rozhodovanie sa občanov Slovenskej republiky o podstúpení lekárskeho zákroku – očkovania.**

Podľa platného zákona č. 355/2007 Z. z. o ochrane, podpore a rozvoji verejného zdravia
a o zmene a doplnení niektorých zákonov v znení neskorších predpisov je očkovanie nielen formálne povinné, ale aj sankcionovateľné pomerne vysokými pokutami. Podľa § 56 ods. 2 druhej vety tohto zákona: „Za nepodrobenie sa povinnému očkovaniu možno uložiť pokutu v súhrnnej výške
331 eur.“

V súčasnosti sa v zmysle vyhlášky Ministerstva zdravotníctva Slovenskej republiky
č. 585/2008 Z. z., ktorou sa ustanovujú podrobnosti o prevencii a kontrole prenosných ochorení v znení neskorších predpisov, vykonávajú:

1. povinné pravidelné očkovania osôb, ktoré dosiahli určený vek, proti: záškrtu, tetanu, čiernemu kašľu, prenosnej detskej obrne, vírusovému zápalu pečene typu B, invazívnym hemofilovým nákazám, pneumokokovým invazívnym ochoreniam, osýpkam, mumpsu a ružienke;
2. povinné očkovanie osôb, ktoré sú vystavené zvýšenému nebezpečenstvu vybraných nákaz, proti: tuberkulóze, vírusovému zápalu pečene typu B, tetanu, besnote, chrípke, pneumokokovým invazívnym infekciám, vírusovému zápalu pečene typu A
a meningokokovým infekciám;
3. povinné očkovanie osôb, ktoré sú profesionálne vystavené zvýšenému nebezpečenstvu vybraných nákaz, proti: tuberkulóze, vírusovému zápalu pečene typu B, besnote, chrípke, kliešťovému zápalu mozgu a vírusovému zápalu pečene typu A.

Občania Slovenskej republiky sú tak pod hrozbou pokuty nútení podstupovať očkovanie a rovnako tak nechať očkovať svoje deti, bez ohľadu na to, či s týmto významným lekárskym zákrokom vyslovia súhlas alebo nie. Očkovanie je pritom vykonávané v drvivej väčšine prípadov na zdravých ľuďoch, len ako prevencia – keď nie je bezprostredne ohrozený ich život a zdravie.

Vykonávanie lekárskych zákrokov bez informovaného súhlasu dotknutej osoby
alebo jej zákonného zástupcu je pritom v rozpore so základnými ľudskými právami,
a preto je porušením medzinárodného práva, ktorým je Slovenská republika viazaná. Konkrétne ide o čl. 5 a čl. 6Dohovoru o ľudských právach a biomedicíne, o čl. 3 Charty základných práv Európskej únie a o body 4 a 5 Európskej charty práv pacientov. Napríklad v čl. 5 Dohovoru o ľudských právach a biomedicíne sa výslovne uvádza, že: **„Zásah v oblasti zdravia sa môže vykonať iba vtedy,
ak osoba, ktorej sa týka, bola informovaná a so zásahom vyjadrila súhlas.“** A podľa čl. 6 ods. 2 tohto dohovoru: **„Na maloletom, ktorý podľa zákona nie je spôsobilý vyjadriť súhlas
so zákrokom, sa môže zákrok vykonať jedine so súhlasom jeho zástupcu, inštitúcie alebo osoby, či orgánu ustanoveného zákonom.“**

Skutočnosť, že očkovanie, tak ako aj ostatné lekárske zákroky, musí byť dobrovoľné,
a teda ho nemožno vynucovať zákonom, uznávajú v mnohých štátoch Európskej únie i sveta.
Z 27 členských štátov EÚ je očkovanie povinné len v 12 štátoch, pričom v 5 z nich sa povinne očkuje proti menšiemu počtu chorôb, ako v Slovenskej republike. Spomedzi iných európskych štátov nie je očkovanie povinné napríklad vo Veľkej Británii, Švajčiarsku, Nórsku, Rusku alebo Islande.
Mimo Európy nie je povinné napríklad v Kanade, Austrálii, Novom Zélande a Japonsku.
V Spojených štátoch Amerických sa dá odmietnuť z náboženských dôvodov v takmer všetkých štátoch, čiže tiež nie je povinné.

|  |
| --- |
| **Očkovanie v štátoch Európskej únie** |
| Štát | Počet obyvateľov | Povinnosť očkovať | Počet chorôb proti ktorým sa povinne očkujú všetci ľudia v určenom veku |
| Španielske kráľovstvo | 48 mil. | nie | 0 |
| Rumunsko | 22 mil. | nie | 0 |
| Holandsko | 17 mil. | nie | 0 |
| Grécka republika | 11 mil. | nie | 0 |
| Portugalská republika | 10 mil. | nie | 0 |
| Švédske kráľovstvo | 10 mil. | nie | 0 |
| Rakúska republika | 8 mil. | nie | 0 |
| Dánske kráľovstvo | 6 mil. | nie | 0 |
| Fínska republika | 5 mil. | nie | 0 |
| Írsko | 5 mil. | nie | 0 |
| Litovská republika | 3 mil. | nie | 0 |
| Lotyšská republika | 2 mil. | nie | 0 |
| Estónska republika | 1 mil. | nie | 0 |
| Cyperská republika | 1 mil. | nie | 0 |
| Maltská republika | 0,4 tis. | nie | 0 |
| Nemecká spolková republika | 81 mil.  | áno | 1 |
| Belgické kráľovstvo | 11 mil. | áno | 1 |
| Luxemburské veľkovojvodstvo | 0,5 mil. | áno | 3 |
| Česká republika | 11 mil. | áno | 9 |
| Slovinská republika | 2 mil. | áno | 9 |
| Talianska republika | 62 mil. | áno | 10 |
| **Slovenská republika** | 5 mil. | áno | 10 |
| Chorvátska republika | 4 mil. | áno | 10 |
| Poľská republika | 38 mil. | áno  | 11 |
| Maďarsko | 10 mil. | áno | 11 |
| Bulharská republika | 7 mil. | áno | 11 |
| Francúzska republika | 66 mil. | áno | 11 |

Súčasná legislatíva o povinnom očkovaní nápadne pripomína lekárske experimenty nacistických zločincov. Vykonávanie lekárskych zákrokov na ľuďoch bez ich dobrovoľného súhlasu bolo bežnou praxou nacistického zločinca dr. Josefa Mengeleho počas jeho pôsobenia v koncentračnom tábore Osvienčim. Svoje lekárske pokusy, ktoré podľa jeho slov konal
„v záujme vedy“, robil aj na najmenších deťoch, a to dokonca za finančnej účasti niektorých významných farmaceutických firiem. Podobné zákroky bez súhlasu ľudí a taktiež „v mene lekárskej vedy“ vykonával aj ďalší nacistický zločinec – japonský generál a mikrobiológ Shirō Ishii,
ktorý po vojne dostal od USA imunitu výmenou za výsledky týchto experimentov. A jeho kolegovia získali vysoké funkcie vo farmaceutických firmách. **V čom sa očkovanie v dnešnej Slovenskej republike odlišuje od týchto nacistických lekárskych zákrokov? Rovnako ako ich lekárske zákroky aj očkovanie je dnes občanom nanútené bez ich súhlasu.**

Z tohto dôvodu nemožno nikomu, ani občanom Slovenskej republiky upierať právo slobodne a bez nátlaku rozhodovať o tom, či podstúpia akýkoľvek lekársky zákrok.

1. ***Osobitná časť***

**Čl. I**

K bodu 1

Podrobenie sa očkovaniu bude založené na dobrovoľnom informovanom súhlase dotknutej osoby. Vzhľadom na to sa z legislatívno-technických dôvodov z ustanovenia § 24 ods. 7 vypúšťa slovo: „povinnom“.

K bodu 2

Podrobenie sa očkovaniu bude založené na dobrovoľnom informovanom súhlase dotknutej osoby. Vzhľadom na to sa z legislatívno-technických dôvodov z ustanovenia § 42 ods. 1 písm. b) vypúšťajú slová: „povinné alebo“.

K bodu 3

Podrobenie sa očkovaniu bude založené na dobrovoľnom informovanom súhlase dotknutej osoby. Vzhľadom na to sa z legislatívno-technických dôvodov z ustanovenia § 42 ods. 2 vypúšťa slovo: „povinným“.

K bodu 4

Podrobenie sa očkovaniu bude založené na dobrovoľnom informovanom súhlase dotknutej osoby. Vzhľadom na to sa z legislatívno-technických dôvodov z ustanovenia § 51 ods. 1 písm. a) vypúšťa slovo: „povinného“.

K bodu 5

Podrobenie sa očkovaniu bude založené na dobrovoľnom informovanom súhlase dotknutej osoby. Vzhľadom na to sa z ustanovenia § 51 ods. 1 písm. d) vypúšťa povinnosť fyzických osôb podrobiť sa v súvislosti s predchádzaním prenosným ochoreniam povinnému očkovaniu.

K bodu 6

Ruší sa priestupok na úseku verejného zdravotníctva, ktorého sa podľa pôvodnej legislatívy dopustil ten, kto „sa bez preukázania závažných zdravotných alebo iných lekárom zdôvodnených prípadoch nepodrobí očkovaniu, vyplývajúcemu z príslušných právnych predpisov,
alebo nariadenému očkovaniu.“

K bodu 7

Ruší sa možnosť udeliť pokutu za nepodrobenie sa povinnému očkovaniu v súhrnnej výške 331 eur.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.